Man vas wat glo vriendin aanrand, 3-jarige vermoor | Netwerk24
Deur Dennis Delport 21 Januarie 2020 11:13
Volgens brig. Jay Naicker, polisiewoordvoerder, het die polisie vroeg Sondagoggend op die verdagte se nuwe woning in Verulam toegeslaan.
"Hy was vir 'n geruime tyd op vrye voet en het probeer vlug nadat hy uitgevind het die kind is dood. Hy kon sy oë nie glo toe die polisie by sy woning opdaag nie," sê hy.
Volgens Naicker het die man na bewering op 10 Desember sy meisie aangerand en haar kind onophoudelik teen die grond geslaan totdat die kind sy bewussyn verloor het. "Die 22-jarige vrou en haar kind is na 'n hospitaal geneem, maar die kind is daar aan sy beserings dood. Toe die verdagte hoor die kind is dood en dat die polisie hom soek, het hy verdwyn."
Naicker sê die man hou nou sy emosionele welstand as rede vir sy dade voor, asook die feit dat hy dronk was daardie dag.
Die man sal Dinsdag in die landdroshof in Nongoma verskyn op aanklagte van moord en aanranding met die doel om ernstig te beseer.